ธนาคารต้นไม้
โดย...ชัตน์วรี
21 ส.ค. 2558

โดย...ชัตน์วรี
กระแสการลงทุน Social Investment กำลังมาแรง ซึ่งเป็นแนวคิดการลงทุนที่มุ่งสร้างผลตอบแทนทางการเงินควบคู่ไปกับการสร้างผลดีต่อสังคมและสิ่งแวดล้อม รวมถึงการนำเงินไปลงทุนในกิจการเพื่อสังคม (Social Enterprise) หรือการเลือกลงทุนในธุรกิจที่ดำเนินงานโดยคำนึงถึงหลักความรับผิดชอบต่อสังคม ไมว่าจะเป็นกองทุนสุนทาน กองทุนรวมคนไทยใจดี หรือสลากเพื่อสังคม (Social Lottery) ที่ออกโดยธนาคารออมสินและธนาคารเพื่อการเกษตรและสหกรณ์การเกษตร (ธ.ก.ส.) ร่วมกับสำนักงานสร้างเสริมกิจการเพื่อสังคมแห่งชาติ (สกส.) ออกสลาก 2,000 ล้านบาท เพื่อนำไปใช้ในการปล่อยสินเชื่อต่อให้แก่กิจการเพื่อสังคมและวิสาหกิจชุมชนที่มีเป้าหมายเพื่อแก้ไขปัญหาสังคมและสิ่งแวดล้อม
อีกหนึ่งโครงการที่น่าสนใจ คือ “โครงการเงินออมธนาคารต้นไม้” ของ ธ.ก.ส. เพื่อสนับสนุนการออมในกลุ่มของประชาชนทั่วไป รวมถึงหน่วยงานในภาครัฐและเอกชน ที่จะร่วมปลุกจิตสำนึกในการรักษาสภาพแวดล้อมและป่าไม้
โครงการนี้เกิดจากแนวคิดเพื่อแก้ปัญหาวิกฤตสิ่งแวดล้อมจากการใช้สารเคมี เกิดการเปลี่ยนแปลงสภาพภูมิอากาศ ก่อให้เกิดภาวะฝนแล้ง น้ำท่วม เกิดปัญหาหนี้สินนอกระบบ ฯลฯ ซึ่งอยู่บนหลักการ “ปลูกต้นไม้ใช้หนี้แก้ไขปัญหาความยากจน”
โดย ธ.ก.ส.ได้ออกผลิตภัณฑ์เงินฝากออมทรัพย์ที่รับผิดชอบต่อสังคมและสิ่งแวดล้อม “โครงการเงินออมธนาคารต้นไม้” เพื่อชักชวนให้ประชาชนทั่วไป รวมถึงหน่วยงานทั้งภาครัฐและเอกชนได้เข้ามามีส่วนร่วมในการปลูกต้นไม้ หรือ “การผันเงินทุนจากเมืองไปสู่ชนบท” ผู้ที่สนใจเพียงแต่เปิดบัญชีกับ ธ.ก.ส. ในโครงการธนาคารต้นไม้ และ ธ.ก.ส.จะสมทบเงิน 0.25% ของยอดเงินฝากคงเหลือเพื่อสนับสนุนเกษตรกรและชุมชนนำไปเป็นค่าใช้จ่ายในการปลูกและดูแลต้นไม้เพื่ออนุรักษ์ทรัพยากรธรรมชาติ
ทั้งนี้ ธ.ก.ส.ได้กำหนดเป้าหมายในปี 2561 จะสนับสนุนชุมชนต้นแบบเศรษฐกิจพอเพียงเพื่อดำเนินการโครงการธนาคารต้นไม้ 6,800 ชุมชน มีสมาชิก 1.7 แสนคน ปลูกต้นไม้เพิ่มอย่างน้อยปีละ 2 ล้านต้น จากเดิมที่มีอยู่แล้ว 9.3 ล้านต้น
สำหรับนักลงทุนจะดีกว่าไหมที่เลือกการลงทุนที่นอกจากได้ผลตอบแทน ยังได้ร่วมสนับสนุนการทำดีและทำบุญด้วย